เกี่ยวกับดอยคำ

“ดอยคำ” เกษตรเพื่อชุมชน ผลิตผลเพื่อคนไทย

ด้วยพระราชวิสัยทัศน์ของพระบาทสมเด็จพระปรมินทรมหาภูมิพลอดุลยเดช ที่กว้างไกลและลึกซึ้งในการแก้ไขปัญหาความเดือดร้อนและทุกข์ยากของราษฎร เมื่อปีพุทธศักราช 2512 พระองค์ทอดพระเนตร ความทุกข์ยากลำบากของราษฎร และปัญหาการปลูกฝิ่นอันเป็นภัยต่อความมั่นคงของชาติ และเป็นการทำลายทรัพยากรธรรมชาติ จึงพระราชทานพระราชดำริให้จัดตั้ง“โครงการพระบรมราชานุเคราะห์ชาวเขา” เพื่อแก้ปัญหาการปลูกฝิ่น และการทำไร่เลื่อนลอยมีวัตถุประสงค์ให้ส่งเสริมการปลูกพืชผัก ผลไม้ ทดแทน แต่เนื่องจากพื้นที่เพาะปลูกอยู่ห่างไกลจากตัวเมือง และแหล่งรับซื้อจึงเกิดปัญหาการถูกพ่อค้าคนกลางกดราคา ประกอบกับในบางช่วงฤดูจะมีผลผลิตที่ล้นตลาด หรือบางครั้งอาจไม่ได้ขนาดที่เหมาะสมสำหรับการจำหน่ายผลสด

ในปีพุทธศักราช 2515 พระบาทสมเด็จพระปรมินทรมหาภูมิพลอดุลยเดชมีพระราชดำริให้จัดตั้ง สหกรณ์ชาวเขา และ โรงงานหลวงอาหารสำเร็จรูป แห่งแรก เพื่อช่วยเหลือด้านการรับซื้อผลผลิตจากพืชที่ส่งเสริม ในราคาที่เป็นธรรม โดยนำมาแปรรูปเป็นผลิตภัณฑ์ ในเครื่องหมายการค้า “ดอยคำ” เป็นการเพิ่มมูลค่าให้ ผลผลิตทางการเกษตร ตลอดจนการ หาช่องทางการกระจายสินค้า รวมถึงจัดให้มีการค้นคว้า วิจัย และพัฒนา ผลิตภัณฑ์อาหารตามพระราชดำริ “อุตสาหกรรมเกษตรเพื่อการพัฒนาชนบท” ในเวลาต่อมา โรงงานหลวงอาหารสำเร็จรูป ถือกำเนิดขึ้น อีก 3 แห่ง ด้วยวัตถุประสงค์ที่ใกล้เคียงกัน

โรงงานหลวงฯ เพื่ออุตสาหกรรมการเกษตรของบริษัทฯในแต่ละแห่งได้ถูกออกแบบ ตามภูมิสังคมเพื่อให้กลมกลืนและสอดคล้องกับวิถีชีวิตในแต่ละพื้นที่และดำเนินการตามวัตถุประสงค์ขององค์กรในการให้ความช่วยเหลือและส่งเสริมด้านเกษตรกรรม รวมทั้งยังพัฒนาคุณภาพชีวิตความเป็นอยู่ของชุมชน และรักษาสิ่งแวดล้อม เพื่อความอยู่ดีกินดีและมีคุณภาพชีวิตที่ดีอย่างยั่งยืน  ดังคำขวัญที่ว่า “โรงงานหลวงฯ เพื่อปวงชน” ต่อมา ในปีพุทธศักราช 2517พระบาทสมเด็จพระปรมินทรมหาภูมิพลอดุลยเดชมีพระราชกระแสให้สำนักงานทรัพย์สินส่วนพระมหากษัตริย์รับช่วงดำเนินกิจการโรงงานหลวงฯ ต่อจากมูลนิธิโครงการหลวง โดยจัดตั้งเป็นนิติบุคคลภายใต้ชื่อ “บริษัท ดอยคำผลิตภัณฑ์อาหารจำกัด” เพื่อดำเนินกิจการในรูปแบบธุรกิจเพื่อสังคม (Social Business) บริษัทฯจึงเป็นส่วนหนึ่งในการขับเคลื่อนการสร้างสุขให้สังคมด้วยการพัฒนาอย่างสมดุลและยั่งยืน

ปัจจุบัน บริษัท เราผลิตภัณฑ์อาหาร จำกัด ดำเนินงานผ่านโรงงานหลวงอาหารสำเร็จรูปทั้ง 4 แห่ง ได้แก่โรงงานหลวงอาหารสำเร็จรูปที่ 1 (ฝาง) จ.เชียงใหม่โรงงานหลวงอาหารสำเร็จรูปที่ 2 (แม่จัน) จ.เชียงรายโรงงานหลวงอาหารสำเร็จรูปที่ 3 (เต่างอย) จ.สกลนครโรงงานหลวงอาหารสำเร็จรูปที่ 4 (ละหานทราย) จ.บุรีรัมย์ (อยู่ระหว่างปรับปรุง)

เพื่อดำเนินการส่งเสริม รับซื้อ พัฒนาและแปรรูปผลผลิต ให้เป็นผลิตภัณฑ์คุณภาพระดับ

พรีเมี่ยมในราคาที่จับต้องได้ ภายใต้ตราสัญลักษณ์ “ดอยคำ” ผู้นำธุรกิจอุตสาหกรรมน้ำผลไม้ และอาหารแปรรูปเพื่อสังคม

เกษตรเพื่อชุมชน ผลิตผลเพื่อคนไทย